Toilet-moord: Inwoners ontstoke; drie word ondervraArgieffoto Inwoners van Diepsloot, noord van Johannesburg, is ontstoke nadat die liggame van twee kleuters, onderskeidelik twee en drie jaar oud, Dinsdagoggend in ŉ toilethokkie in die gebied opgespoor is. Die inwoners het Dinsdagaand die strate ingevaar en dit met klippe en brandende bande versper. Lt.kol. Lungelo Dlamini, ŉ polisiewoordvoerder van Gauteng, het Woensdag gesê die situasie is weer kalm. “Geen verdere voorvalle is sedert gisteraand aangemeld nie,” het hy aan Maroela Media gesê. Hy het gesê niemand is nog in verband met die moorde in hegtenis geneem nie, maar die polisie ondervra tans drie mans in verband met die voorval. Hulle is op soek na nog man wat moontlik met die voorval verbind kan word. Maroela Media het vroeër berig die twee niggies, Zandile en Yonelisa Mali,is oor die naweek as vermis aangemeld. Volgens lede van die gemeenskap is die twee kleuters vir die laaste keer gesien toe hulle glo saam met ŉ onbekende man gestap het. Hulle is vermoedelik verkrag voordat hulle vermoor is. Lees ook: Toilet-moord: Kleuters was glo vermis Meisies se liggame in toilet aangetref